b'\n_START_ARTICLE_\nCagliari (pokrajina)\n_START_SECTION_\nZgodovinske zanimivosti\n_START_PARAGRAPH_\nV raznih krajih Sardinije so \xc5\xa1e vidne hi\xc5\xa1e v starem slogu teh krajev. Bile so velike, saj so si tudi manj premo\xc5\xbeni ljudje lahko dovolili gradbeni material: zidne in stre\xc5\xa1ne opeke so bile iz zmesi blata in nato posu\xc5\xa1ene na soncu. Hi\xc5\xa1e so po navadi s treh strani obkro\xc5\xbeale notranje dvori\xc5\xa1\xc4\x8de in vrt z vodnjakom ali cisterno. \xc4\x8cetrta stran dvori\xc5\xa1\xc4\x8da se je odpirala na pa\xc5\xa1nik ali ve\xc4\x8djo njivo. V pritli\xc4\x8dnih prostorih so bili hlevi, drvarnica, kuhinja (imenovana "prostor za peko kruha"), prostor za odlaganje odpadkov, strani\xc5\xa1\xc4\x8de in pralnica. V prvem nadstropju so bili bivalni prostori, predvsem velike sprejemnice, dnevne sobe in spalnice. Na podstre\xc5\xa1ju so se hranile zaloge \xc5\xbeivil in povrtnine. V bogatej\xc5\xa1ih hi\xc5\xa1ah so bili stropi bivalnih prostorov poslikani s freskami in podovi so bili tlakovani s plo\xc5\xa1\xc4\x8dicami, ki so oblikovale geometri\xc4\x8dne vzorce. Nekatere so imele dve nadstropji za bivalne prostore.'